กรมวิชาการเกษตร จับจริง หลังเบาะแสชี้ทุเรียนเวียดนาม สวมสิทธิ์ เป็นทุเรียนไทย
นายชลธี นุ่มหนู ผู้อำนวยการสำนักวิจัยและพัฒนาการเกษตร เขตที่ 6 กรมวิชาการเกษตร กระทรวงเกษตรและสหกรณ์ เปิดเผยภายหลังชุดเฉพาะกิจป้องกันและแก้ไขปัญหาทุเรียนด้อยคุณภาพ จังหวัดจันทบุรี พร้อมด้วยนายอำเภอและเจ้าหน้าที่ที่เกี่ยวข้อง ระดมกำลังเข้าบุกจับและตรวจสอบทุเรียนเวียดนาม ที่ตรวจสวมสิทธิ์ GAP/GMP เป็นทุเรียนไทย เพื่อส่งออกตลาดต่างประเทศ ที่ล้งรับซื้อส่งออกผลไม้ พื้นที่หมู่ 10 ตำบลคลองนารายณ์ อำเภอเมือง จังหวัดจันทบุรี เมื่อวานนี้ ซึ่งเจ้าหน้าที่พบทุเรียนเวียดนามนำเข้าที่สำแดงเอกสารนำมาแปรรูปจำนวน 18 ตัน หรือประมาณ 1 ตู้คอนเทนเนอร์ ที่พร้อมเปลี่ยนสติกเกอร์ที่คั่วทุเรียน และเตรียมลงกล่องสวมสิทธิ์เป็นทุเรียนไทยเพื่อส่งออกไปยังประเทศจีน โดยการเข้าจับกุมครั้งนี้ ได้รับการแจ้งเบาะแสจากพลเมืองดีในพื้นที่ว่า พบพฤติกรรมผิดสังเกตของแผงทุเรียนดังกล่าว ที่มีรถคอนเทนเนอร์นำทุเรียนมาลงที่แผง ซึ่งจากการตรวจสอบทำให้ทราบว่าเป็นทุเรียนนำเข้ามาจากเวียดนามจริง ด้วยเหตุจูงใจด้านราคาที่ถูกกว่า โดยทุเรียนเวียดนามราคาอยู่ที่กิโลกรัมละ 70 บาท และหากนำมาสวมสิทธิ์เป็นทุเรียนไทยส่งออก จะขายได้ถึงกิโลกรัมละ 160 บาท ซึ่งพฤติกรรมแบบนี้ สร้างความเสียหายให้กับชาวสวนทุเรียนเมืองจันท์ ทั้งการถูกสวมสิทธิ์ GAP และการทำลายชื่อเสียงทุเรียนคุณภาพของไทย อย่างไรก็ตาม จังหวัดจะดำเนินมาตรการเข้มในการเฝ้าระวังทุเรียนต่างประเทศเข้ามาสวมสิทธิ์ทุเรียนไทย เพื่อป้องกันความเสียหายที่อาจจะเกิดขึ้น แม้จะเป็นช่วงปลายฤดูแล้วก็ตาม ขณะที่ เบื้องต้นเจ้าหน้าที่ได้แจ้งข้อกล่าวหากับเจ้าของล้งผลไม้ดังกล่าวในความผิด กฎหมายอาญา ม.271 หลอกลวงซึ่งแหล่งกำเนิด สภาพและคุณภาพสินค้า สำแดงเอกสารเท็จและตรวจยึดของกลางไว้ทั้งหมด